Suomen luonnonsuojeluliiton Varsinais-Suomen piiri ry

Martinkatu 5, 20810 Turku, varsinais-suomi@sll.fi

[www.lausuntopalvelu.fi](http://www.lausuntopalvelu.fi)

**Lausunto**

**Ehdotukset Kokemäenjoen-Saaristomeren-Selkämeren vesienhoitosuunnitelmaksi sekä Varsinais-Suomen ja Satakunnan vesienhoidon toimenpideohjelmaksi (2022-2027)**

Luonnonsuojelupiiri muistuttaa, että vesilain uudistaminen käynnistyy ensi vuonna. Uudistus on seurausta vesipuitedirektiivin vesienhoidon ympäristötavoitteiden huomioimisvelvoitteesta kansallisessa lainsäädännössä. Vesiensuojelun osalta näyttää kuitenkin jo nyt selvältä, että yli puolet läntisen Suomen vesistä ei tule olemaan hyvässä kunnossa vuoteen 2027 mennessä. Tehdyt toimenpiteet ovat hitaita ja merkittävien vaikutusten saavuttamiseksi riittämättömiä. Vesienhoidon tavoitteeseen pyritään ja sitä edistetään eri hallinnonalojen toimilla ja rahoituksella. Vesienhoidon vesistöalueryhmien sekä yhteistyöryhmän työtä tulee tehostaa ja saada mukaan uusia sidostyhmiä. Ryhmille tulee turvata myös viranomaisten puolelta riittävät hallinnolliset resurssit, joiden kautta ryhmien pitkäjänteinen ja tavoitteellinen toiminta mahdollistuu. Jokaiseen ryhmään tulisi saada myös MMM:n aluetason edustaja.

Yhtenä tärkeimpänä asiana luonnonsuojelupiiri korostaa maatalouden hajakuormituksen vähentämistä. Keinoina tähän voidaan nostaa esille kohdennettu ympäristötuki ja yleisesti suojavyöhykkeiden ja kosteikkojen perustaminen ja uomaeroosion vähentäminen sekä lannanlevityksen ja muun lannoituksen tarkentaminen viljelykasvien tarpeen mukaiseksi. On myös huomattava, että monilla valuma-alueilla on jo aiemmin kartoitettu valmiiksi sopivat vesiensuojelukohteet. Lisäksi tarvitaan valvontaa ja koulutusta. Maa- ja metsätalouden ravinne- ja kiintoaineskuormitus haittaa myös vesistöjen ja ekologisten kulkuyhteyksien ennallistamista. Myös sidosryhmien ja valuma-alueiden asukkaiden valistusta ja tietoisuuttaa vesientilan tavoitteista tulee tuoda kansantajuisesti enemmän esille.

Kaiken kaikkiaan luonnonvesiä ja veden viipymää ja vapaata kulkua tulisi arvostaa nykyistä enemmän; kunnostuksia, ennallistamisia, luonnonhoitoa, hiilensidontaa, hule- ja jätevesien hallintaa, ravinteiden kierrätystä ja sidontaa sekä ravinteiden poistoa – ja kalakannoista huolehtimista - niihin kaikkiin tulee panostaa entistä enemmän.

Mielestämme olisi ensiarvoisen tärkeätä kytkeä vesistövaikutusten arviointi ja huomiointi kaikkeen tekemiseen tulvasuojeluhankkeista kaavoitukseen ja ympäristöluvista esimerkiksi sisävesienkin ruoppaus- ja läjitysratkaisuihin saakka. Erityisesti luonnonsuojelupiiri huomauttaa turpeenoton haitallisista vaikutuksista alueen jokien latvavesillä. Vaikutukset ulottuvat aina rannikkovesiin ja moniin Natura-alueisiin saakka.

Myös pohjaveden liiallinen otto voi heikentää ja on heikentänytkin monia pohjavesivaikutteisia luontotyyppejä ja suojelualueita kuten Salon Hyyppäränharju. Näiden alueiden osalta tarvitaan myös seurantoja ja ennallistamisia.

**Maatalous ja hajakuormitus**

Hajakuormitusstrategian tulee olla vahvasti toimeenpaneva ja valvottu. Tämä pitää sisällään jätevesiasetuksen tiukemman valvonnan. Olemme myös lausuneet merenhoitosuunnitelman ehdotuksen yhteydessä vesienhoidon kannalta tärkeästä asiasta eli maatalouden ravinnepäästöistä. Varsinais-Suomen ja Satakunnan peltoihin on aiemman lannoituksen seurauksena kertynyt vuosikymmenten saatossa runsaasti fosforia, jota kotieläintuotannon keskittyminen lounaiseen ja läntiseen Suomeen edelleen ylläpitää. Pelloilta valuu jokien kautta runsaita ravinnevalumia vesistöihin ja lopulta Itämereen. Vesienhoidon toimenpiteissä tulee korostaa ja edistää esimerkiksi lannan sisältämien ravinteiden kierrätystä. Valtakunnan tasolla ongelma tulee ratkaista esimerkiksi lantafosforin siirtokorvauksella EU:n ympäristökorvausjärjestelmästä.

Maatalouden osuus Suomen ihmisperäisestä fosforikuormituksesta Itämereen on lähes 70 prosenttia, Saaristomeren valuma-alueella 87 %. Maatalouden ravinnekuorma Saaristomereen ei ole vähentynyt seurantajaksolla 1995–2019 lainkaan. Koska peltojen fosforitason lasku on hidasta, on samalla varmistettava ympäristökorvausrahoitus myös nopeavaikutteiselle peltojen kipsikäsittelylle ja muuta rahoitusta vastaavien innovaatioiden kehittämiselle. Kotieläintuotannon kasvun ja uusien tilojen perustamiseen liittyvien ympäristölupien ehdoksi tulisi saada ehto osoittaa lantaravinteiden asianmukainen (viljelykasvien tarpeen mukainen) käyttö nykyistä tarkemmin. Pelkkä levitykseen soveltuvin peltohehtaareiden osoittaminen lupahakemuksissa ei ole piirin mielestä riittävä. Keinona voi olla esimerkiksi ehto lannan prosessoinnista helposti kuljetettavaan ja käytettävään muotoon.

Luonnonsuojelupiiri muistuttaa, että Paimionjoella, joka on suurin Saaristomereen laskevista joista, sijaitsevalla Askalan voimalaitoksella ehdollinen kalatievelvoite, mutta voimalalle ei ole ilmeisesti teetetty edes ympäristövirtaamaselvitystä. Joen yläjuoksulla on muitakin patoja, jotka estävät kalojen ja muiden eliöiden vapaan kulun. Luonnonsuojelupiiri kehottaa viranomaisia toimimaan asiassa, jotta siitä ei tarvitsisi jättää vireillepanoa. Tällä hetkellä tilanne on EU:n vesipuitedirektiivin, luonnonsuojelulain ja luontodirektiivin vastainen. Teknisillä kalateillä ei vähäisellä ympäristövirtaamalla myöskään saavuteta sellaisia haluttuja tuloksia tai vesivoimalle jää virtaamasta entistä merkityksettömämpi osuus kuin padon suunnitellulla purulla. Vesienhoitosuunnitelmassa ja toimenpideohjelmassa tulee kuitenkin ympäristövirtaama toteuttaa kaikilla Varsinais-Suomen joissa, eli kaikkia vesivoimalupia tulee tarkastella suhteessa vesipuitedirektiivin velvoitteisiin, jotta direktiivin tavoite eli ekologinen virtaama, kalankulun turvaaminen erilaisilla patojen haittoja tai estevaikutusta lieventävillä toimilla toteutuu. Paras ekologinen jatkumo ja potentiaali eliöiden kulun ja lisääntymisen suhteen tulee toteuttaa myös voimakkaasti muunnelluiksi luokitelluissa vesistöissä.

Varsinais-Suomen joissa on useita pienvoimaloita mm. Korvensuu Mynämäen Laajoessa, joista tulisi kokonaan luopua tai ainakin turvata kalojen nousu ja lasku sekä muu tarvittava koskien ympäristövirtaama tai ekologinen jatkumo kaikkina vuodenaikoina. Joillakin paikoilla ohitusuoma voi olla riittävä ratkaisu kuten Freshabit Life IP-hankkeessa on Perniön Koskella toteutettu. Vesienhoitosuunnitelman ehdotus onkin jäämässä vajaaksi ympäristövirtaamien turvaamisen suhteen. Patojen purkua tulisi tukea julkisella rahalla mukaan lukien EU-rahoitus. Toimenpideohjelmaan tulee saada nykyisten, esimerkiksi NOUSU-ohjelman virtavesien kunnostuskohteiden lisäksi runsaasti uusia kohteita. Myös pienempien nousuesteiden kartoitus ja purkaminen tulisi olla osana toimenpideohjelmaa.

Myös haja-asutusalueiden jätevesiratkaisujen vauhdittamiseen ja valvontaan sekä pienten jäteveden puhdistamojen lakkauttamiseen, kunnostamiseen ja ylivuotojen estämiseen tulee toimenpiteissä panostaa.

**Kosteikot ja muut vettä pidättävät rakenteet**

Kosteikkojen arvoa ravinteiden pidättäjänä, luonnon monimuotoisuuden ylläpitäjänä ja lisääjänä sekä virkistyskohteina tulee lisätä. Kosteikkojen perustamista luonnostaan tulviville rannoille ja pumppaamalla kuivina pidettäville pelloille tulee tukea taloudellisesti ja neuvonnallisesti. Kosteikot tarjoavat myös mahdollisuuksia ja haasteita luonnonhoitoon ja biomassaa erilaisiin biotalouskäyttöihin. Toiminta vaatii vielä yrittäjiä ja korjuukalustoa sekä toimivia toimitusketjuja ja kysyntää palveluille ja tuotteille.

Maatalouden erityisympäristötukien kosteikkojen hoitosopimuksiin varatut rahat ovat loppuneet kesken ja uuden kauden (2023-) osalta pitää rahoitusta lisätä, sillä moni maanomistaja ja viljelijä olisi neuvontaa ja korvausta vastaan valmis tekemään sopimuksia esimerkiksi tulvapelloille, jotka ovat vesiensuojeluhyötyjen lisäksi tärkeitä myös linnustolle.

**Kaivokset**

Myös Varsinais-Suomessa sijaitsevat kaivokset, niin uudet kuin vanhatkin, tarvitsevat päivitettyjä suunnitelmia haitallisten aineiden haittojen ja päästöjen vähentämiseksi ja estämiseksi. Kaivoksia koskevat toimenpide-ehdotukset tulee suunnitelmassa tuoda esille aiempaa vahvemmin.

Luonnonsuojelupiiri muistuttaa kuitenkin, että toimenpiteiden osalta henkilöstöresurssien turvaamisen ja koulutus ovat avainasemassa. Toimijoiden osalta asiantuntijuutta tulee tukea ja käytännön töihin saada pitkäaikaisia osaajia ja kouluttajia

**Hoitokalastus**

Kiinnostus särkikalojen hyötykäyttöön on lisääntynyt. Myös järviruokoa ja paikoin vesiruttoa voidaan kerätä järvien vedentilan parantamiseksi ja niille voidaan kehittää hyötykäyttöä katteena ja lannoitteena. Myös vieras-kalalajeihin tulee kiinnittää enemmän huomiota, uusia lajeja ja vieraslajien esiintymiä tavataan kaikissa vesissä. Lintukosteikkojen hoidon osalta hoitokalastus, esimerkiksi hopearuutanan poisto, on tuottanut hyviä tuloksia. Tätä työtä voidaan tehdä esimerkiksi HELMI-ohjelman ja sen jatkon puitteissa.

Hoitokalastuksen lisäksi on hyvä tutkia lisää väliaikaisia kemikaalikäsittelyjä kuten esimerkiksi polyalumiinikloridin käyttöä sopivien pienten ja matalien järvien käsittelyssä. Luonnonsuojelupiirin käsityksen mukaan kokemukset Littoistenjärveltä ovat olleet myönteisiä. Myös koekalastuksiin, seurantoihin ja vapaaehtoisten kouluttamiseen ja sitouttamiseen tulee panostaa toimenpideohjelmassa.

**Kiertotalous osaksi vesienhoitoa**

Varsinais-Suomi on ollut jo aktiivinen maakunta kiertotalouden edistämisessä ja kiertotaloutta tuleekin kehittää myös toimenpideohjelman kautta. Toistaiseksi rajat ovat ylittymässä niin ilmastonmuutoksen, monimuotoisuuden heikkenemisen, maankäytön muutosten kuin typen ja fosforin kierron osalta. Peltojen kipsikäsittely on myös erityisen tehokas ja edullinen maatalouden kuormituksen nopeassa leikkaamisessa. Materiaalien uudelleen käyttö osana kiertotaloutta on kannatettavaa, mutta aineiden kertymistä ja muuntautumista kierrossa sekä niiden kulkeutumista ympäristöön (vesiin, maaperään ja sitä kautta koko ekosysteemiin) tulee selvittää nykyistä tarkemmin ja riskit tiedostaa ja tuoda esille.

**Metsätalouden vesistövaikutusten vähentäminen**

Metsätalouden vaikutukset vesistöihimme ovat kiistattomat ja tutkimusten mukaan erityisesti ojitusten kuormitusvaikutus voi kasvaa jopa vuosikymmenien ajan. Myös luonnon monimuotoisuus on uhattuna; sekä luontotyyppien että lajien tila on heikentynyt edellisiin uhanalaisuusarviointeihin verrattuna. Ojitusten ja hakkuiden vesistövaikutukset kohdistuvat etenkin pienvesiin, jotka ovat erityisen tärkeitä vesi- ja metsäluonnon monimuotoisuudelle ja ne pilaantuvat herkästi kuormituksen kasvaessa. Biotalousinvestointien myötä paine vain kasvaa ja myös talousmetsissä onkin tärkeää huomioida vesiensuojelun tehostaminen ja luonnon monimuotoisuus. Ratkaisuja ovat esimerkiksi jatkuvapeitteinen kasvatus, riittävät suojavyöhykkeet sekä METSO-ohjelman kautta tapahtuva alueiden suojelu. Ensiarvoisen tärkeää on, että yhteistyöverkostojen ja hankkeiden kautta vahvistuu kaikkien vesistöjen kuormittavien tahojen kesken ja sitä tulee edelleen parantaa.

Tällä hetkellä ongelmia on niin tarpeettomissa kuin luvattomissa ojituksissa, valvonnan resursseissa, puutteellisissa ohjeistuksissa ja siinä, että suunnitelmia ei ole noudatettu. Ongelmia seuraa myös riittämättömästä tiedonkulusta ja löyhistä metsien sertifiointi-kriteereistä (suojavyöhykkeet, latvavesien suojelu). Veden laadun lisäksi metsätalous vaikuttaa virtaamiin (kalavesien noroistuminen ja toisaalta tulvat pelloilla) ja veden lämpötilaan ja sitä kautta lajistoon.

Yksittäisinä toimenpiteinä metsätalouden vesiensuojelussa tulisi tehdä seuraavia toimenpiteitä:

* Suometsänhoidon paikkatietoaineistoon tulee ottaa mukaan soidensuojelun täydennysehdotuskohteet. Tämä nopeuttaisi hankkeiden suunnittelua ja vähentäisi toimenpide-ehdotusten määrää täydennyskohteilla.
* Metsäkeskuksen valuma-alueen määritystyökalun tunnetuksi tekeminen.
* Happamien sulfaattimaiden aiheuttamaan kuormituksen vähentämiseen auttaisi ojitusten välttäminen ja jatkuva kasvatus.
* Uomat (sekä peratut että oikaistut) katsotaan liian usein ojiksi. Lain tulisi tarvittaessa tunnistaa eri indikaattoreita käyttäen ne puroiksi ja noroiksi ja jättää suojavyöhyke. Peratuille uomille tulee antaa mahdollisuus palautua. Vesien ja luonnon monimuotoisuuden suhteen ojien kunnossapitovelvollisuus ja suojelunäkökohdat ovat ristiriidassa. Ojia kaivetaan myös liian syviksi ja jyrkkäreunaisiksi. Epäselvät tapaukset tulee tarkastaa aina maastossa. Luonteeltaan puronmaisten kuivatusojien (vanhat muokatut purot) perkauksissa olisi hyvä suosia luonnonmukaisen peruskuivatuksen menetelmiä. Eroosion vähentäminen tulee olla tavoitteena kaikissa toimissa. Haitallisten täydennysojitusten tekemiseen kunnostusojituksen yhteydessä tulee puuttua.
* Maankäyttöilmoituksen jälkeen tehtäviä ojituksia tulee ilmoittaa ja valvoa aiempaa tehokkaammin.
* Varsinais-Suomessakin tarvitaan lisää pienvesikartoituksia.
* Metsätalouden vesiensuojelurakenteiden määrää tulee voimakkaasti lisätä, jotta niillä olisi myös merkittävästi vaikutusta hydrologiaan. Ojitusten välttäminen olisi kuitenkin parasta vesienhoitoa. Myös kohdevalinta ja toimenpiteiden sisällä tehtävä toimenpiteiden tarveharkinta on oleellista.
* ELY-keskuksille tulee turvata resurssit siis seurata myös kuntien kaavoja, koska ilmoitusvelvollisuuden piiriin kuuluvia maisema-alueita ja -arvoja.

Suomen luonnonsuojeluliiton Varsinais-Suomen piiri ry

Turussa 12.5.2021

Puheenjohtaja Varapuheenjohtaja

Saija Porramo Pertti Sundqvist